SKRIFTLIG FORESPØRGSEL E-0664/03

af Alexandros Alavanos (GUE/NGL) til Kommissionen

(6. marts 2003)

Om: Telemedicin for de afsidesliggende græske øer

Tre helikoptere, der udførte sygetransporter fra små øer i Det Ægæiske Hav, er styrtet ned i løbet af de sidste to år, hvorved 14 mennesker mistede livet.

Som det måtte forventes, er systemet med lufttransport af patienter med helikopter, som var blevet finansieret af Kommissionen, nu lammet.

Det eneste stabile sundhedsplejesystem, der findes for disse øer, er den telemedicinske tjeneste under det nationale sundhedsvæsen, som også er medfinansieret af EU, og som forbinder fyrre små hospitaler, sundhedscentre og regionale klinikker med programmets referencecenter, der er oprettet på hospitalet Sismanogleio i Attika.

Kommissionen bedes på denne baggrund besvare følgende:

1. Kan Kommissionen bekræfte, at den græske stat har udstyret fjernlægetjenesten på Sigmanogleio-hospitalet med personale, der i stand til at klare efterspørgslen på hele netværket 24 timer i døgnet?

2. Kan Kommissionen forelægge kvalitative oplysninger om Sismanogleio-hospitalets hidtidige telemedicinske tjenester?

3. Hvilke bevillinger fra det telemedicinske program er der under den anden fællesskabsstøtteramme for Grækenland blevet stillet til rådighed til udvikling af telemedicin? Til hvilke programmer? Hvad har Sismanogleio modtaget?

4. Hvilke bevillinger er der afsat under den tredje fællesskabsstøtteramme? Hvilke beløb er der afsat til modernisering og forbedring af telemedicinnettet under det nationale sundhedsvæsen med hjemsted i Sismanogleio-hospitalet?

Svar afgivet på Kommissionens vegne af Michel Barnier

(16. april 2003)

I henhold til de oplysninger, som de græske myndigheder har fremsendt, undersøges det for øjeblikket, hvorvidt Sismanogleio-hospitalets telemedicinske tjeneste er i stand til at fungere 24 timer i døgnet; heri ingår spørgsmålet om en eventuel forøgelse af dets personale.

De samme myndigheder har meddelt Kommissionen, at den telemedicinske tjeneste på Sigmanogleio-hospitalet siden 1992 har behandlet omkring 8 000 patienter, hvoraf 15-20 % var akutte tilfælde. Ved at behandle patienterne direkte har den ligeledes kunnet forhindre overførsel af patienterne til andre hospitaler i regionen eller i Athen i omkring 50 % af de tilfælde, der normalt kræver en sådan overførsel. Endelig er der blevet gennemført en række uddannelsesprogrammer via det telemedicinske netværk med det formål at forbedre leveringen af sundhedstjenester ved at øge de lokale lægers og hospitalsansattes diagnosticerings- og behandlingskapacitet gennem uddannelse formidlet af specialisterne på Sismanogleio-hospitalet.

Den eneste foranstaltning i tilknytning til telemedicin, der blev finansieret over fællesskabsstøtterammen (FSR) for Grækenland 1994-1999, var en undersøgelse af udviklingen af telemedicinske informationssystemer. Den samlede udgift hertil var på 62 340 EUR.

Under den nuværende fællesskabsstøtteramme for Grækenland (2000-2006) er telemedicinske foranstaltninger støtteberettigede under det operationelle program Informationssamfundet. Det er imidlertid ministeriet for sundhed og velfærd, der har til opgave at udforme og forberede sådanne foranstaltninger og fremsætte forslag herom til programforvaltningsmyndigheden (et organ, der oprettes og ledes af medlemsstaten). Indtil nu har ministeriet for sundhed og velfærd ikke fremsat nogen forslag vedrørende telemedicinske foranstaltninger for forvaltningsmyndigheden for programmet Informationssamfundet.

Talrige telemedicinske projekter med deltagelse af græske partnere er blevet finansieret via diverse rammeprogrammer for forskning og udvikling begyndende med AIM (avanceret informatik på det medicinske område) i 1988. En liste over telemedicinske applikationsprojekter finansieret under femte rammeprogram (1998-2002) og med deltagelse af græske partnere findes i bilaget, som sendes direkte til det ærede parlamentsmedlem og til Parlamentets sekretariat. Det fremgår heraf, at Kommissionen løbende har ydet støtte til telematikprojekter med deltagelse af græske partnere, og at et beløb på over 6,4 mio. EUR er blevet afsat til de græske partnere i disse telematikprojekter ud af et samlet fællesskabsbidrag på 27 mio. EUR.